王之道
苦雨呈蕲守徐次公
涉春苦淫雨，连绵过梅夏。
西来二十日，终朝走泥溠。
林霏欲开户，檐溜又淙夜。
势如黄河翻，声若沧海泻。
颓垣就崩摧，败屋遂倾卸。
垂成麦伤潦，将老蚕病柘。
那知困羁旅，正恐害耕稼。
痛哉兵火余，人物久凋谢。
疮痍索抚养，嵬琐烦教化。
方推中牟恭，复获颍川霸。
是行良不恶，渐美同噉蔗。
况承双鱼书，敢缓千里驾。
平生慕山水，发胜每偷暇。
何妨见君子，大厌顾荣炙。
一举欣两得，重趼轻百舍。
登临兴何穷，吟咏乐无价。
猿鹤互酬对，云烟竞邀迓。
岩松升松矫，溪桥断蜡跨。
尚恨阴丰隆，未果访姑射。
须烦段文昌，一出补天罅。